คสช.สั่งเบรกคัดเลือกบอร์ดกสทช.ชุดใหม่ หลังบางรายชื่อไม่ผ่านคุณสมบัติ
คสช.สั่งเบรกคัดเลือกบอร์ดกสทช.ชุดใหม่ หลังบางรายชื่อไม่ผ่านคุณสมบัติ โดยให้บอร์ดกสทช.ชุดปัจจุบันดำรงตำแหน่งและปฎิบัติหน้าที่ไปพลางก่อน
24 เม.ย. 2561

สืบเนื่องจากการที่สภานิติบัญญัติแห่งชาติ (สนช.) ยังไม่สามารถสรรหาบุคคลมาดำรงตำแหน่งคณะกรรมการสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ชุดใหม่ได้ หลังจากการประชุมเมื่อสัปดาห์ก่อนลงมติไม่คัดเลือกตามรายชื่อที่กรรมการสรรหาเสนอมา 14 รายชื่อ เนื่องจากบางรายชื่อมีปัญหาด้านคุณสมบัติ
ล่าสุดวันนี้ (24 เม.ย.61) พล.ท.สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุมคณะรักษาความสงบแห่งชาติ (คสช.) ในช่วงเช้าวันนี้ ว่า ที่ประชุมเห็นชอบการออกคำสั่ง ม.44 ให้ยกเลิกกระบวนการสรรหาและคัดเลือกบุคคลเป็นกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ชุดใหม่ และให้ระงับการสรรหาไว้จนกว่าหัวหน้า คสช.จะมีคำสั่งเปลี่ยนแปลงเป็นอย่างอื่น
โดยให้คณะกรรมการ กสทช. ชุดปัจจุบันดำรงตำแหน่งและปฎิบัติหน้าที่ตามความจำเป็นไปพลางก่อน โดยระหว่างนี้หากมีกรรมการคนใดต้องพ้นจากตำแหน่ง ก็ให้กรรมการที่เหลือปฎิบัติหน้าที่ต่อไปจนกว่าจะมีคำสั่งเป็นอย่างอื่น
ด้าน พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เปิดเผยว่า ขณะนี้อยู่ระหว่างการพิจารณาหารือหาวิธีการที่เหมาะสม เนื่องจากมีความจำเป็นต้องดำเนินการต่อไปในระหว่างที่ยังคัดสรรไม่ได้